Likumprojekts

**Grozījumi Latvijas Administratīvo pārkāpumu kodeksā**

Izdarīt Latvijas Administratīvo pārkāpumu kodeksā šādus grozījumus:

1. 26.panta pirmajā daļā:

aizstāt skaitļus un vārdus “159.pantā, 159.8 panta septītajā daļā, 159.10pantā” ar skaitļiem un vārdiem “159., 159.10, 159.11 pantā”;

aizstāt skaitļus un vārdus “114.2 pantā un 159.8 panta septītajā daļā” ar skaitļiem un vārdiem “114.2 un 159.11 pantā”.

2. Papildināt kodeksu ar 159.11 pantu šādā redakcijā:

“**159.11 pants. Elektroniskās informācijas uzskaites būvlaukumā**

 **regulējuma neievērošana**

Par normatīvajos aktos būvlaukumā nodarbinātai personai noteiktā pienākuma veikt darba laika reģistrāciju elektroniskās darba laika uzskaites sistēmā — ieejot būvlaukumā, reģistrēt darba laika sākumu un, izejot no būvlaukuma, reģistrēt darba laika beigas, nepildīšanu –

izsaka brīdinājumu vai uzliek naudas sodu fiziskajai personai no diviem līdz divdesmit *euro*.

Par normatīvajos aktos darba devējam noteiktā pienākuma - nodrošināt, lai tā būvlaukumā nodarbinātas un piesaistītās personas, kas būvlaukumā veic darbu būvdarbu līguma izpildei, reģistrētu savu darba laiku elektroniskās darba laika uzskaites sistēmā - nepildīšanu –

uzliek naudas sodu juridiskajai personai no divdesmit līdz četrsimt *euro* par katru šādu personu (izņemot darba ņēmējus, par kuriem darba devējs ir nomaksājis ar nodarbinātību saistītos nodokļus no minimālās algas par normālo darba laiku būvniecības nozarē par pēdējiem trīs pilniem mēnešiem no pārkāpuma konstatēšanas dienas).

Par normatīvajos aktos galvenajam būvdarbu veicējam noteiktā pienākuma nodrošināt, lai persona, kas uzturas norobežota būvlaukuma teritorijā, bet nav nodarbināta būvdarbu veikšanā būvlaukumā un nav uzskatāma par būvlaukumā nodarbinātu personu, reģistrētu savu uzturēšanās laiku būvlaukumā elektroniskās darba laika uzskaites sistēmā, nepildīšanu –

uzliek naudas sodu juridiskajai personai no divdesmit līdz četrsimt *euro* par katru norobežotā būvlaukumā esošu personu (izņemot būvizstrādājumu vai citu izstrādājumu piegādes automašīnas autovadītāju, kas būvlaukumā nav nodarbināts būvdarbu veikšanā vai neveic citus darbus būvdarbu līguma izpildei).

Par šā panta otrajā un trešajā daļā minēto pārkāpumu, ja pienākumu reģistrēties būvlaukumā nav izpildījušas vismaz trīsdesmit procenti no elektroniskās darba laika uzskaites sistēmā reģistrēto personu skaita kontroles pasākuma uzsākšanas brīdī (bet ne mazāk par divdesmit šādām personām), galvenajam būvdarbu veicējam –

uzliek naudas sodu juridiskajai personai tūkstoš euro par katru personu (izņemot darba ņēmējus, par kuriem darba devējs ir nomaksājis ar nodarbinātību saistītos nodokļus no minimālās algas par normālo darba laiku būvniecības nozarē par pēdējiem trīs pilniem mēnešiem no pārkāpuma konstatēšanas dienas, un norobežota būvlaukuma teritorijā būvizstrādājumu vai citu izstrādājumu piegādes automašīnas autovadītāju, kas būvlaukumā nav nodarbināts būvdarbu veikšanā vai neveic citus darbus būvdarbu līguma izpildei), bet nepārsniedzot simts tūkstošu euro apmēru.

Par normatīvajos aktos galvenajam būvdarbu veicējam noteiktā pienākuma

iesniegt iekļaušanai vienotajā elektroniskās darba laika uzskaites datubāzē informāciju (elektronisku datu formā) par jaunas trešās grupas būves būvniecības uzsākšanu vai par tādu būvdarbu uzsākšanu, kuru izmaksas ir 1 miljons *euro* vai vairāk, vai par noslēgto būvdarbu līgumu ar būvniecības ierosinātāju, nepildīšanu –

 uzliek naudas sodu juridiskajai personai no simt līdz piectūkstoš *euro,* ja informācija nav iesniegta ilgāk par mēnesi no likumā noteiktā termiņa.

Par normatīvajos aktos galvenajam būvdarbu veicējam un apakšuzņēmējam noteiktā pienākuma iesniegt vienotajā elektroniskās darba laika uzskaites datubāzē informāciju par visiem ar saviem apakšuzņēmējiem iepriekšējā mēnesī noslēgtajiem būvdarbu līgumiem, kuru līguma summa ir 15 000 *euro* vai vairāk, nepildīšanu –

uzliek naudas sodu juridiskajai personai no simt līdz piectūkstoš *euro,* ja informācija nav iesniegta ilgāk par mēnesi no likumā noteiktā termiņa.

Par normatīvajos aktos galvenajam būvdarbu veicējam noteiktā pienākuma glabāt, uzrādīt un izsniegt kontrolējošām institūcijām elektroniskās darba laika uzskaites sistēmā reģistrētos un uzkrātos datus normatīvajos aktos noteiktajā kārtībā un apjomā, nepildīšanu –

uzliek naudas sodu juridiskajai personai no simt līdz piectūkstoš  *euro.*

Par normatīvajos aktos galvenajam būvdarbu veicējam noteiktā pienākuma nodot vienotajā elektroniskās darba laika uzskaites datubāzē elektroniskās darba laika uzskaites sistēmā reģistrētos un uzkrātos datus normatīvajos aktos noteiktajā kārtībā un apjomā, nepildīšanu –

uzliek naudas sodu juridiskajai personai no simt līdz piectūkstoš *euro,* ja informācija nav iesniegta ilgāk par mēnesi no likumā noteiktā termiņa.

Par normatīvajos aktos galvenajam būvdarbu veicējam noteiktās elektroniskās darba laika uzskaites sistēmas (elektroniskā darba laika uzskaite katrā būvlaukumā) neieviešanu –

uzliek naudas sodu juridiskajai personai no piecsimt līdz piectūkstoš *euro* par katru dienu, skaitot no dienas, kad būvdarbu žurnālā veikta pirmā atzīme par būvdarbu uzsākšanu vai no dienas, kad elektroniskās darba laika uzskaites sistēmas dati pēdējo reizi ir nodoti vienotajā elektroniskās darba laika uzskaites datu bāzē, bet nepārsniedzot simts tūkstošu *euro* apmēru.”

3. Aizstāt 215.1 panta pirmajā daļā skaitļus un vārdus “159.10 pantā, 160.1 pantā” ar skaitļiem “159.10, 159.11, 160.1 ”.

4. Papildināt pārejas noteikumus ar 39.punktu šādā redakcijā:

“39. Šā likuma 159.11 panta piektā, sestā un septītā daļa stājas spēkā 2019.gada 1.jūlijā.”

Ministru prezidenta biedrs,

ekonomikas ministrs      A. Ašeradens

Iesniedzējs:

Ministru prezidenta biedrs,

ekonomikas ministrs     A. Ašeradens